###### Szolgáltatási szerződés

*II. részajánlat*

Szerződő Felek (a továbbiakban: felek)

egyrészről

Név: **Budapest Főváros VII. kerület Erzsébetvárosi Polgármesteri Hivatal**

Cím: 1073 Budapest, Erzsébet krt. 6.

Képviseli: Dr. Gotthard Gábor jegyző

Számlavezető pénzintézete: OTP Bank Nyrt.

Számlaszáma: 11784009-15735708

Adószáma: 15507008-2-42

mint **előfizető**

másrészről

Név: **Magyar Telekom Nyrt.**

Cím: 1013 Budapest, Krisztina krt. 55.

Levelezési cím: 1276 Budapest, Pf.: 1400.

Számlavezető pénzintézete: CIB Bank Zrt.

Számlaszáma: 10700024-04107604-52000001

Számlázási cím: 1013 Budapest, Krisztina krt. 55.

Adószáma: 10773381-2-44

Statisztikai jelzőszáma: 10773381-6110-114-01

Cégbíróság: Fővárosi Törvényszék Cégbírósága

Cégjegyzék száma: 01-10-041928

mint **szolgáltató**

között, az alábbi feltételekkel:

**PREAMBULUM**

Előfizető mint ajánlatkérő K. É. 22739/2015. szám alatt felhívást tett közzé a Közbeszerzési Értesítőben a közbeszerzésekről szóló 2011. évi CVIII. törvény (a továbbiakban: Kbt.) 121. § (1) bekezdés b) pont szerinti nyílt közbeszerzési eljárás megindítására. A szolgáltató mint ajánlattevő az eljárásban a törvényes feltételeknek megfelelő érvényes ajánlatot nyújtott be, amely az eljárást megindító felhívás szerinti értékelési szempont alapján az összességében legelőnyösebb ajánlatként került kiválasztásra, és előfizető a vállalkozót hirdette ki az eljárás (részajánlat) nyerteseként.

A Szerződő Felek rögzítik, hogy a szerződést a Kbt. 124. § (1) bekezdés rendelkezései alapján a fent hivatkozott közbeszerzési eljárásra tekintettel, annak részeként írják alá.

**1. A szerződés tárgya**

A jelen szerződés *1. sz. melléklet*ében meghatározott szolgáltatások nyújtása az előfizető részére.

**2. Árak, díjak**

2.1. A szolgáltató jelen szerződés alapján végzendő szolgáltatások nyújtását jelen szerződés *2. sz. melléklet*ében meghatározott szerződéses árakon teljesíti.

2.2. A *2. sz. melléklet*ben szereplő árak, díjak tartalmazzák a szolgáltatással összefüggő valamennyi adót, illetéket, vámot, de nem tartalmazzák az általános forgalmi adót.

2.3. A *2. sz. melléklet*ben szereplő díjak, árak a szerződés alapidőtartama alatt nem módosulhatnak, még akkor sem, ha a szolgáltató Általános Szerződéses Feltételei módosulnak.

2.4. A szerződő felek rögzítik, hogy a számlázás másodperc alapú, minden megkezdett egység díjköteles.

2.5. Csatlakozási vagy belépési díjat a szolgáltató nem számolhat fel, továbbá köteles mindazon szolgáltatások díjmentesen biztosítani, melyet jelen szerződés *1. sz. melléklet*e ilyenként sorol fel.

2.6. A számlázás és kifizetés pénzneme magyar forint.

2.7. A vállalkozó nem fizet, illetve számol el a szerződés teljesítésével összefüggésben olyan költségeket, melyek a Kbt. 56. § (1) bekezdés k) pontja szerinti feltételeknek nem megfelelő társaság tekintetében merülnek fel, és melyek a vállalkozó adóköteles jövedelmének csökkentésére alkalmasak.

**3. Számlázás, fizetési feltételek**

3.1. A szolgáltató havonta, a tárgyhót követő hónap 15. napjáig köteles legalább 1 db számlát kiállítani az előfizető részére, melyen az adott ügyfélszám alatt az ahhoz tartozó összes előfizetés havidíjának, valamint forgalmának összesített kiszámlázása megtörténik.

3.2. A szolgáltató a 3.1. pontban szereplő számla kiállításáért külön díjat nem számolhat fel.

3.3. A szolgáltató kérés esetén köteles havi rendszerességgel elektronikus számla lekérésének lehetőségét biztosítása. A szolgáltató köteles biztosítani azt a lehetőséget is, hogy az összes hívószámra vonatkozóan listát tudjon adni szolgáltatás-típusonként. Jelen bekezdésben foglaltakért külön díjat nem számolhat fel a nyertes ajánlattevő.

3.4. A számlán szereplő összegek a kerekítés szabályainak megfelelően kerülnek kiszámlázásra, a számla végösszege és a távközlési szolgáltatásokra alkalmazott áfa forintra kerekítve kerül kiszámlázásra.

3.5. Az előfizető előleget nem biztosít. Az előfizető a szabályosan kiállított számla ellenértékét a Polgári Törvénykönyvről szóló 2013. évi V. törvény (a továbbiakban: Ptk.) 6:130. § (1)-(2) bekezdése alapján a számla kézhezvételétől számított 30 napon belül átutalja a szolgáltató részére.

3.6. Számla kifizetésére csak akkor kerül sor, ha a szolgáltató bemutat, átad vagy megküld az előfizetőnek a terhelés időpontjától számított 30 napnál nem régebbi nemlegesnek minősülő együttes adóigazolást, vagy az előfizető maga ellenőrzi, hogy a szolgáltató a kifizetés időpontjában szerepel a köztartozásmentes adózói adatbázisban. Amennyiben az együttes adóigazolás köztartozást mutat, az azt követő eljárásra az adózás rendjéről szóló 2003. évi XCII. törvény (a továbbiakban: Art.) 36/A. § (6) bekezdésére tekintettel a 36/A. § (3)-(4) bekezdései az irányadók.

3.7. A számla összegének az előfizető általi késedelmes kiegyenlítése esetén előfizető a Ptk. 6:155. § (1) bekezdése szerinti késedelmi kamatot köteles megfizetni a szolgáltatónak.

**4. A szerződés teljesítése**

4.1. A szolgáltatónak jelen szerződésben rögzített szolgáltatásait az Ajánlati dokumentációban (a továbbiakban: Dokumentáció), illetve a szolgáltató ajánlatában rögzített feltételek szerint kell nyújtania és az előfizetőnek igénybe vennie. A vállalt szolgáltatás jó minőségét a szolgáltatónak a vonatkozó jogszabályoknak és hatósági előírásoknak, valamint szerződésben vállalt kötelezettségének megfelelően biztosítania kell.

4.2. A szerződés teljesítése során a szolgáltató haladéktalanul írásban köteles jelezni a teljesítés akadályát, annak várható megszűnését és az akadály elhárítására tett intézkedéseit.

4.3. Amennyiben a szolgáltató meghibásodás miatt a szolgáltatást nem tudja biztosítani, köteles az elektronikus hírközlési előfizetői szerződések részletes szabályairól 2/2015. (III. 30.) NMHH rendeletben foglalt intézkedéseket megtenni. A késedelmi és a hibás teljesítési kötbér mértékére, fizetésére a fenti rendeletben foglaltak az irányadók.

4.4. Amennyiben az előfizető bármely jelen szerződés tárgyát képező szolgáltatás működésével kapcsolatos üzemzavart, meghibásodást észlel, az kapcsolattartója révén haladéktalanul be kell jelentenie a szolgáltató ügyfélszolgálatának, illetve a szolgáltató által megjelölt ügyfélmenedzsernek. Az értesítés elmulasztásából eredő minden kárért az értesítést elmulasztót terheli a felelősség.

4.5. Az előfizető a szolgáltatást rendeltetésszerűen a jogszabályok által előírt módon és célokra köteles használni.

4.6. Az előfizető nem akadályozhatja, vagy veszélyeztetheti a szolgáltató hálózatának rendeltetésszerű működését. Az előfizető által lehetővé kell tenni a szolgáltató számára, hogy a bejelentett vagy a szolgáltató által felderített hiba kivizsgálásához és elhárításához szükséges helyszíni ellenőrzéseket elvégezze. Amennyiben a szolgáltató a körülmények alapján valószínűsíti, hogy az előfizető a feljogosított használókon kívül bármely más személyeknek a szolgáltató hozzájárulása nélkül ad át használatra a szerződés alapján igénybe vett bármely szolgáltatást, az előfizető súlyos szerződésszegést követ el, amely a jelen szerződés, szolgáltató általi azonnali hatályú, rendkívüli felmondására ad lehetőséget.

4.7. A szolgáltatónak kötelezettséget vállal, hogy a szolgáltatásnyújtás során, beleértve a szervízszolgáltatást is, tudomására jutott információkat bizalmasan kezeli, az információs önrendelkezési jogról és az információszabadságról szóló 2011. évi CXII. törvény előírásainak betartásával adatokat – a felhasználó hozzájárulása nélkül – csak a mindenkor hatályos jogszabályoknak megfelelően és az azokban kifejezetten megjelölt szerveknek adhat ki.

4.8. A szolgáltatónak a szervizszolgáltatásra is kiterjedően kötelezettséget vállal, hogy a tudomására jutó adatokat nem használja fel, illetve ezeket illetéktelen harmadik félnek nem szolgáltatja ki. A fenti védelem kiterjed a javításra átadott mobil készülékek memóriájában tárolt adatokra is.

4.9. Felek kijelentik, hogy jelen szerződés kapcsán tudomásukra jutott szolgálati, üzleti titkot megőrzik, azokkal kapcsolatban a vonatkozó jogszabályok szerint járnak el.

4.10. Ha írásbeli felhatalmazás nélkül, bizalmasan vagy üzleti titokként kezelendő információ jut harmadik személy tudomására a szolgáltató révén, s ebből az előfizetőnek, felhasználónak, vagy rajtuk kívüli harmadik személynek kára származik, akkor a vétkes szolgáltató anyagi felelősséggel tartozik az előfizetővel, felhasználóval másik féllel, illetve rajtuk kívüli harmadik személlyel szemben.

4.11. Az egyik fél által a másik félnek küldendő értesítéseket az átvételt igazolható módon írásban, levélben, e-mailen vagy telefaxon kell megküldeni, és írásban vissza kell igazolni. Az értesítésben foglaltak akkor lépnek hatályba, amikor azt kikézbesítették.

4.12. A szolgáltató köteles az előfizetőhöz egy kapcsolattartót (ügyfélmenedzsert) dedikálni, akinek a feladata az előfizetővel való kapcsolattartás, tájékoztatás, problémák kezelése, a bejelentett hibák tekintetében az ügyintézés.

4.13. A szolgáltató köteles emellett ügyfélszolgálatot is fenntartani, nyilvános telefonszámmal és a mögötte álló kereskedelmi/műszaki tájékoztatást nyújtó szervezettel. Az ügyfélszolgálat elérhetőségét legalább munkanapokon 8-17 óráig kell biztosítani.

Az ügyfélszolgálat elérhetősége:

Telefon: 1400, külföldről: +36 1 265 9950

Fax: +36 1 296 4277

E-mail: ts\_ugyfelkapcsolat@t-systems.hu

4.14. A felek a szerződés teljesítésével, az azzal összefüggő bármely körülménnyel kapcsolatos nyilatkozatait, értesítéseit egymással kizárólag a következő pontban megjelölt kapcsolattartó személyeken keresztül közölhetik.

4.15. Az előfizető kapcsolattartója:

Név: ………………………………

Telefon: …………………………..

Fax: ………………………………

E-mail: ……………………………

*[Szerződéskötéskor töltendő ki.]*

A szolgáltató kapcsolattartója (ügyfélmenedzsere):

Név: Baráthné Valacsai Szilvia

Telefon: +36 30 411 8797

Fax: +36 1 452 1297

E-mail: valacsai.szilvia@t-systems.hu

4.16. A kapcsolattartók jogosultak, illetve kötelesek megtenni mindazon hatáskörükbe tartozó intézkedést, amely jelen szerződés teljesítéséhez szükséges, azt elősegíti.

4.17. A felek a kapcsolattartók személyében, adataiban bekövetkezett változásról egymást hivatalosan értesítik.

4.18. A szolgáltató köteles biztosítani valamennyi felhasználó számára ingyen telefonkészüléket a szerződés hatályba lépését követő 10 napon belül. A megajánlott telefonkészülékekre az előfizető egy éves hűségnyilatkozatot vállal. A szolgáltató köteles legalább 3 (három) különböző mobil készüléket felajánlani a felhasználók számára. Amennyiben valamely felhasználó a megajánlott készülékek közül egyiket sem találja megfelelőnek, jogosult a következő pontban szereplő kedvezménnyel egyéb készüléket is vásárolni.

4.19. A szolgáltató a szerződés időtartama alatt biztosítja, hogy az előfizető, illetve a felhasználó 50 %, azaz Ötven százalék kedvezménnyel vásárolhasson mobilkészüléket, illetve tartozékokat. A mobil készülékekre vonatkozó hűségnyilatkozatra az előző pontban foglaltak az irányadók.

4.20. A szolgáltató a szerződés ideje alatt köteles a mobil készülékekhez Budapest területén ingyenes kiszállítást biztosítani.

4.21. A mobil készülék rendelkezzen magyar nyelvű kezelési utasítással és minimum egy év jótállási idővel. Az ezt követően a javításokhoz szükséges alkatrészellátást az érvényes jogszabályi előírásoknak megfelelően köteles biztosítani a szolgáltató. Tíz napon túl elhúzódó javítás esetén a felhasználó kívánságára azonos kategóriájú cserekészüléket kell biztosítani a javítás idejére.

4.22. A készülékek cseréjével kapcsolatban felmerült környezetvédelmi kötelezettségek és annak költségei a szolgáltatót terhelik.

4.23. A szolgáltató vállalja, hogy szerződés teljesítésének teljes időtartama alatt tulajdonosi szerkezetét az előfizető számára megismerhetővé teszi és a Kbt. 125. § (5) bekezdés szerinti ügyletekről az előfizetőt haladéktalanul értesíti.

**5. Vis maior**

5.1. Vis maior-on a felek ellenőrzési képességét meghaladó körülményeket kell érteni, beleértve, de nem kizárólagosan, az alábbiakat:

* akár megüzent, akár meg nem üzent háború és ellenségeskedés, megszállás, idegen ellenség akciói, mozgósítás, rekvirálás vagy embargó
* nukleáris üzemanyagból, vagy a nukleáris anyag lebomlásából keletkező nukleáris hulladékból származó ionizáló sugárzás vagy radioaktív szennyeződés, vagy radioaktív mérgező robbanás, vagy egyéb veszélyes tulajdonság a robbanásveszélyes nukleáris üzemekben vagy azok nukleáris részlegeiben,
* lázadás, forradalom, felkelés, katonai vagy bitorló hatalomátvétel, polgárháború,
* zendülés, tüntetés vagy rendzavarás, kivéve, ha az kizárólag a szolgáltató alkalmazottaira terjed ki,
* természeti katasztrófa.

5.2. A szolgáltató nem sújtható kártérítéssel vagy a szerződés nem teljesített részétől való elállással, illetve kötbérrel, ha a hibás teljesítés vagy meghiúsulás vis maior eredménye. Vis maior bekövetkezése esetén a Felek a felmerült kárukat saját maguk viselik. Előfizető szolgáltatási díjat kizárólag a vis maiort előidéző ok bekövetkeztéig köteles fizetni szolgáltató részére, Szolgáltató eddig az időpontig köteles a szerződés szerinti kötelezettségeit teljesíteni.

5.3. Vis maiorra a szolgáltató csak akkor hivatkozhat, ha ajánlott levélben az esemény bekövetkeztét követően haladéktalanul értesíti az előfizetőt, illetve kapcsolattartóját a vis maior tényéről, okáról és valószínű időtartamáról, amennyiben az előtte ismert. A szolgáltatónak lehetőségeihez képest meg kell keresnie minden ésszerű alternatív módot a teljesítésre, melyet a vis maior esete nem gátol.

5.4. Amennyiben a vis maior időtartama meghaladja a 30 napot, az előfizetőnek jogában áll – hátrányos jogi következmények nélkül – a szerződés nem teljesített részétől elállni oly módon, hogy a szolgáltatóhoz, illetve a szolgáltató ügyfélmenedzseréhez erről a szolgáltató általi átvételt igazolható módon értesítést küld.

**6. A szerződés módosítása**

6.1. A szerződést mindkét fél belegyezésével kizárólag a Kbt. 132. §-ában foglaltak alapján írásban lehet módosítani.

6.2. A szolgáltató szerződésmódosítási díjat nem számolhat fel.

6.3. Nem minősül a szerződés módosításának a felek nyilvántartott adataiban, így különösen a székhelyében, képviselőiben, bankszámlaszámában bekövetkező változás. Az említett változásokról az érintett fél a másik felet – az eset körülményeitől függően – vagy előzetesen írásban 10 napos határidővel vagy a változás bekövetkezését (bejegyzését) követő 10 napon belül köteles értesíteni.

6.4. Nem minősül továbbá jelen szerződés módosításának a szolgáltató Általános Szerződéses Feltételeiben (a továbbiakban: ÁSZF) bekövetkezett változás, módosulás.

**7. Szerződésszegés**

7.1. Szerződésszegésnek minősül minden olyan magatartás vagy mulasztás, amelynek során bármelyik fél jogszabály, illetve a szerződés alapján őt terhelő bármely kötelezettségének teljesítését elmulasztja.

7.2. A szolgáltató szerződésben foglalt kötelezettségeinek nem szerződésszerű teljesítése esetén (kivéve: vis maior esetét) köteles késedelmi és hibás teljesítési kötbért fizetni jelen szerződés 4.3. pontjában foglaltak szerint.

7.3. Amennyiben a szolgáltató a budapesti telephelyeken jelen szerződés hatályba lépését követő 15 napon belül a 8.2. pont szerinti beltéri lefedettséget nem tudja biztosítani, az előfizető késedelmi kötbérre jogosult, melynek mértéke naptári naponként 200.000. Ft.

7.4. Amennyiben a szolgáltató a készülékek szállítását a szerződés hatálybalépésétől számított maximum 10 munkanapon belül nem fejezi be, az előfizető késedelmi kötbérre jogosult, melynek mértéke naptári naponta 2.000. Ft készülékenként.

7.5. A 7.2. pont szerinti kötbérigény, egyéb kártérítés érvényesítésének előfeltétele, hogy az adott igény érvényesítését megalapozó esemény bekövetkeztét, a kötbér alapját meghatározó termékeket, szolgáltatásokat, (kár)eseményeket és a kötbéralapot (a kár összegét) – a kötbért megalapozó körülmények (események, mulasztások) vagy a kár bekövetkezése körülményeinek feltüntetésével – az igénylő fél haladéktalanul írásban közölje a másik fél kapcsolattartójával.

7.6. A szolgáltató nem teljesítése (a teljesítés lehetetlenné válása, meghiúsulása, illetőleg a szerződés teljesítésének megtagadása) esetén az előfizető 4.000.000,- Ft, azaz Négymillió forint összegű meghiúsulási kötbérre jogosult jogosult. Az előfizető szintén jogosult a meghiúsulási kötbérre, ha jelen szerződést az előfizető a 8.5. vagy a 8.6. pont szerint felmondással megszünteti.

7.7. Bármely nem szerződésszerű teljesítés jogi fenntartás nélküli elfogadása a felek részéről nem értelmezhető joglemondásként azon igényről vagy igényekről, amelyek a felet a szerződésszegés következményeként megilletik.

7.8. Előfizető kötbér kiszabása esetén számlát állít ki, melyet a szolgáltató köteles annak kézhez vételétől számított 30 napon belül megfizetni.

**8. A szerződés időtartama, a szerződés megszűnése**

8.1. Jelen szerződés mindkét fél által történő aláírása napján lép hatályba. A szolgáltatások nyújtása kezdetének, illetve a készülékek szállításának jelen szerződés hatálybalépésétől számított maximum 10 munkanapon belül meg kell történnie.

8.2. A szolgáltató köteles az előfizető budapesti telephelyein a megfelelő kül- és beltéri lefedettséget (minimum 2G: -90dBm, 3G: -95 dBm beltéri lefedettség) biztosítani. A fenti lefedettséget a szerződéskötéstől számított 15 munkanapon belül kell biztosítania a szolgáltatónak.

8.3. Jelen szerződés határozott időre jön létre, mely határozott idő a szerződés hatályba lépésétől számított 18 hónapig tart.

8.4. Jelen szerződés közös megegyezéssel bármikor megszüntethető.

8.5. A felek megállapodnak abban, hogy jelen szerződés rendes felmondással – 90 napos felmondási idő kikötésével és jogkövetkezmény (pl. kötbér, kártérítés) nélkül – szintén megszüntethető.

8.6. A szerződést az előfizető felmondhatja súlyos szerződésszegés esetén is,

* ha bármely, jelen szerződés keretében nyújtott szolgáltatás minősége jelen szerződésben, illetve a Dokumentációban meghatározott kritériumoknak nem felel meg;
* ha a szolgáltató jelen szerződés 7.3. pontja szerinti késedelme meghaladja a 30 naptári napot;
* ha a szolgáltató jelen szerződés 7.4. pontja szerinti késedelme a fentiekkel összefüggésben meghaladja a 15 naptári napot;
* ha jelen szerződésben foglalt, az előfizetőt megillető kedvezményeket a szolgáltató indokolatlanul megtagadja;
* ha a szolgáltatást a szolgáltató legalább 72 órán keresztül nem tudja biztosítani.

8.7. Az előfizető a Kbt. 125. § (5) bekezdése alapján jogosult és egyben köteles a szerződést felmondani – ha szükséges olyan határidővel, amely lehetővé teszi, hogy a szerződéssel érintett feladata ellátásáról gondoskodni tudjon – ha

* a szolgáltatóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a Kbt. 56. § (1) bekezdés k) pontjában meghatározott valamely feltétel,
* a szolgáltató közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a Kbt. 56. § (1) bekezdés k) pontjában meghatározott valamely feltétel.

8.8. A szolgáltató jogosult a szerződést azonnali hatállyal felmondani:

* ha az előfizető magát közcélú távközlési szolgáltatóként tünteti fel, vagy a szolgáltató közcélú szolgáltatását más intézménynek (költségvetési szervnek) gazdasági vagy közhasznú társaságnak, magánszemélynek továbbadja, átengedi, valamint a továbbadott szolgáltatás fejében bármilyen címen díjat szed;
* az előfizető a havonta kiállított számlák kifizetése tekintetében évenként legalább két alkalommal 15 napot meghaladó késedelembe esik.

8.9. A jelen szerződés megszűnik, ha a koncessziós szerződést a Magyar Állam vagy a szolgáltató felmondja, illetve azt úgy módosítják, amely a jelen szerződés teljesítését és így a szolgáltatás nyújtását a szolgáltató számára nem teszi lehetővé.

**9. Alkalmazandó jog**

9.1 Jelen szerződést Magyarország jogrendje szerint kell értelmezni. A szerződésben nem szabályozott kérdésekben elsősorban a következő jogszabályokat kell figyelembe venni:

* a Ptk.,
* a Kbt.,
* az elektronikus hírközlésről szóló 2003. évi C. törvény,
* a médiaszolgáltatásokról és a tömegkommunikációról szóló 2010. évi CLXXXV. törvény,
* az elektronikus hírközlési előfizetői szerződések részletes szabályairól szóló 2/2015. (III. 30.) NMHH rendelet.

9.2. Jelen szerződéssel összefüggésben a szolgáltató ÁSZF-jében, illetve Általános Üzletszabályzatában foglaltak is irányadók azzal, hogy az azokban szereplő, jelen szerződéssel ellentétes részek jelen szerződés tekintetében nem vehetők figyelembe.

**10. Eljárás jogvita esetén**

Jelen szerződés végrehajtásával kapcsolatos minden vitás kérdést a felek békés úton kísérelnek megoldani. A békés úton nem rendezhető vitás kérdések eldöntésére a szerződő felek a Fővárosi Törvényszék kizárólagos illetékességét kötik ki.

**11. Vegyes és záró rendelkezések**

11.1. A szolgáltató az államháztartásról szól törvény végrehajtásáról szóló 368/2011. (XII. 31.) számú kormányrendelet 50. § (1a) bekezdésével összhangban kijelenti, hogy a nemzeti vagyonról szóló CXCVI. törvény 3. § (1) bekezdés 1. pontja szerinti átlátható szervezetnek minősül. A szolgáltató köteles a fenti tény változása esetén arról haladéktalanul írásban tájékoztatni az előfizetőt.

11.2. Jelen szerződés elválaszthatatlan részét képezik – az 1-2. mellékleteken kívül – és ezzel együtt kezelendők az alábbi dokumentumok:

* az eljárást megindító felhívás,
* Dokumentáció,
* a szolgáltató ajánlata.

11.3. A fenti dokumentumok és a szerződés egymást elválaszthatatlanul értelmezik, azaz amennyiben a jelen szerződés és a fenti dokumentumok tartalma között ellentmondás van, akkor a jelen szerződés az irányadó. A jelen szerződésben nem érintett kérdésekben – amennyiben azokra vonatkozóan a felsorolt dokumentumok tartalmaznak rendelkezéseket – a felsorolt dokumentumokban foglaltak érvényesülnek. A tartalmuk közötti ellentmondás esetén a dokumentumok felsorolásuk sorrendjében irányadóak.

11.4. Jelen szerződés 4 db egymással szó szerint megegyező példányban készült. A szerződés 2 db eredeti példánya az előfizetőt és 2 eredeti példánya pedig a szolgáltatót illeti meg.

11.5. A szerződést a felek áttanulmányozás után, mint szándékukkal és ügyleti akaratukkal mindenben megegyezőt jóváhagyólag írják alá.

Mellékletek: *2 db*

1. sz. melléklet: Feladat-meghatározás

2. sz. melléklet: Árlista

…………………….., (helység) ……….. (év) ………………. (hónap) ……. (nap)

|  |  |
| --- | --- |
| ……………………………………..  Előfizető  **Budapest Főváros VII. kerület Erzsébetvárosi Polgármesteri Hivatal**  Dr. Gotthard Gábor Jegyző | …………………………………………  Szolgáltató  **Magyar Telekom Nyrt.** |

Ellenjegyezem:

………………………………………..

Fitosné Z. Zsuzsanna

Gazdasági vezető